Oikeusministeriö			LAUSUNTO	  1  (3)
Lainvalmisteluosasto
PL 25
00023  VALTIONEUVOSTO		17.03.2010

Viite: 	 Lausuntopyyntö OM 12/41/2009

Asia:	Ehdotus holhoustoimesta annetun lain ja holhoustoimen edunvalvontapalve-luiden järjestämisestä annetun lain sekä holhoustoimesta annetun asetuksen muuttamisesta   (oikeusministeriön mietintöjä ja lausuntoja 4/2010)

	Tampereen maistraatti lausuu ehdotuksen johdosta aihepiireittäin seuraavaa:

	Määräaikaisselvitykset

	Ehdotusta holhoustoimesta annetun lain (HolhTL) 17 §:n muuttamisesta puolletaan.

	Maistraatin näkemyksen mukaan on tärkeää, että kevennetty edunvalvonnan nelivuotisseuranta on mahdollinen ja että seuranta voitaisiin toteuttaa esimerkiksi vuositilin tarkastamisen yhteydessä.  Lisäksi asian seuranta  Maisa-diaarijärjestelmän tai muun vastaavan järjestelmän kautta tulisi olla mahdollinen, jotta poiminnat nelivuotisseuranta-asioissa voidaan tehdä.  Käytännössä selvitettäväksi edelleen jää, voitaisiinko esimerkiksi vuositililomakkeeseen lisätä osio, jossa edunvalvoja ottaisi kantaa edunvalvonnan jatkumisen tarpeeseen.

	Tilivelvollisuus

	Maistraatti puoltaa tilivelvollisuutta koskevien HolhTL:n 48 – 55 §:en muuttamista ehdotetulla tavalla.  

	Huomiota on kuitenkin kiinnitettävä siihen, että ehdotuksen mukaan olisi mahdollista myöntää tilivelvollisuudesta vapautus tai tilikauden pidennys myös silloin, kun omaisuuden säilyminen on turvattu sijoittamalla omaisuutta kohteeseen, josta sitä ei sijoitukseen otetun ehdon mukaan voida nostaa ilman holhousviranomaisen suostumusta. Säädöksen perusteluissa on todettu, että tämä ehdotus merkitsee sitä, että holhoustoimilaissa otetaan käyttöön uudentyyppinen lupasäätely. Säädöksessä ei kuitenkaan oteta kantaa siihen, millainen päätös ja  kenen virkamiehen toimesta holhousviranomaisessa tehdään, kun holhousviranomainen hyväksyy noston tällaiselta talletustililtä.  Edelleen						2 (3)						
on selvää, että holhousviranomaisen valvontatehtävä vaikeutuu hyväksymällä toistuvasti tällaisia nostoja.					
Tällaisen suostumuspäätöksen tekeminen edellyttää mielellään myös tarkempia lainsäädöksiä, jotta tilanne käytännössä olisi hallittavissa.  Yksin jo tämän tyyppiset kyselyt edunvalvojien taholta käytännössä työllistävät holhousviranomaista.  Myös asiakkaan kannalta on tärkeä tietää, millä edellytyksillä ja millä selvityksillä edunvalvojan on mahdollista saada tällainen suostumus.  Onko päätös kirjallinen vai suullinen, tehdäänkö päätös esittelystä vai ilman   ja peritäänkö kyseisen päätöksen myöntämisestä maksu. 

	Tilintarkastus

	Ehdotuksessa on esitetty holhoustoimilain 56 §:ään täsmennyksiä ja lisäyksiä tilivelvollisuuden tilintarkastuksen sisällön  ja hyvän tarkastustavan määrittelemiseksi.  Maistraatti puoltaa hyvän tarkastustavan sisällön määrittelemistä.

	Maistraatti kiinnittää huomiota siihen, että 56 §:n 1 momentissa mainittu määritelmä ”onko edunvalvojan palkkio suuruusluokaltaan perusteltu” on tulkinnallinen eikä sovellu tällä hetkellä voimassa olevan oikeusministeriön palkkio-ohjeen mukaiseen ajatukseen palkkion enimmäismäärästä.
	
	Tilintarkastuksen keventäminen ja niin sanottu yleispiirteinen tarkastus on myös ehdotuksessa määritelty.  Jotta päämiehen oikeusturva ei heikkenisi, niin lakiin on ehdotettu otettavaksi uusi 56 a §, joka koskee holhousviranomaisen vahingonkorvausvelvollisuutta.

	Maistraatin näkemyksen mukaan lopputulos keventämisen suhteen tästä järjestelystä voi olla päinvastainen.  Jos tilintarkastusta arvioidaan 56 a §:n mukaisen vahingonkorvausvastuun näkökulmasta, niin holhousviranomaiselle asetetaan entistä suuremmat vaatimukset tilintarkastuksen oikeasta lopputuloksesta.  Vastuuta ei ole sidottu sen enempää tahallisuuteen tai tuottamuksellisuuteen, mikä vaikuttaa  kohtuuttomalta.  Maistraatin näkemyksen mukaan tällainen säädös tulee lisäämään tilintarkastuksiin liittyviä selvittelyitä ja selvityspyyntöjä huomattavasti.  Avoimeksi edelleen jää missä ajassa, missä viranomaisessa tai oikeusasteessa ja millä tavalla kyseiseen seikkaan voi vedota.  Epäselvää edelleen on, millainen määrärahaerä kyseisille korvauksille varataan.  Kuka käyttää maistraatin puolesta asiassa puhevaltaa, kun kyseisen maistraatin omat virkamiehet saattavat olla asiassa esteellisiä kyseisen tilintarkastuksen hyväksyneenä. Lisäksi asian toteen näyttämiseen liittyy käytännön ongelmia, kun tilintarkastus on perustunut tositteisiin, jotka on palautettu edunvalvojalle.  

	Näin ollen tilintarkastuksen keventymisestä saatava mahdollinen hyöty vähäisemmän henkilötyövuosien varaamisen kautta saattaa menettää merkityksensä. 
	
							3 (3)
	Alaikäisten edunvalvonta

	Maistraatti puoltaa alaikäisten edunvalvonnan rekisteröinnin perusteena olevan euromääräisen rajan nostamista sekä rekisteristä poistamisen mahdollisuuden lisäämistä.						

	Edunvalvojan palkkiota koskevat ohjeet

	Maistraatti puoltaa ehdotusta säätää asiasta valtioneuvoston asetuksella.

	Yleisen edunvalvojan esteellisyys

	Maistraatti puoltaa  ehdotetun tarkennuksen tekemistä yleisen edunvalvojan esteellisyyttä koskevin osin järjestämislakiin.

	Tampereen maistraatti

	Susanna Välkki
	Henkikirjoittaja   		
	Holhousyksikön päällikkö